ཁོ་བོ་ཅག་གི་གནས་ཚུལ་ལ་འཛམ་གླིང་ཕྱོགས་མཐའ་ནས་དེ་ལྟ་བུའི་དོ་སྣང་བྱས་པ་དེས་སེམས་འགུལ་ཆེན་པོ་ཐེབས་བྱུང་ཡང༌།ངའི་བསམ་ཚུལ་རྣམས་གོ་སྒྲིག་ལེགས་པོ་ཞིག་ཟིན་མེད་པ་དང༌།བོད་དུ་ཡོད་པའི་ངའི་མི་མང་ཚོའི་དོན་དུ་བརྗོད་ཚིག་རེ་རེར་ཡང་བསམ་གཞིགས་ནན་ཏན་བྱེད་དགོས་པ་ཡིན་སྟབས་གླེང་མོལ་གང་དྲན་ཐོལ་བྱུང་གིས་བརྗོད་ཐལ་གྱུར་ན་མི་འགྲིགས་པས།དེབ་འདིའི་གཤམ་དུ་བརྗོད་འགོད་བྱས་ཡོད་པ་ལྟར་གྱི་གནས་ལུགས་གླེང་མོལ་འོས་འཚམས་རགས་བསྡུས་ཤིག་བཀྲམས་པའི་ནང༌།སེམས་གསོ་ཇི་འབྱོར་དང༌།རྒྱ་གར་གཞུང་གིས་དགའ་བསུ་གནང་བ་སོགས་ལ་དགའ་བོ་བྱུང་ཚུལ་དང༌།ད་དུང་བརྗོད་བསྣོན་ལ་བོད་དུ་མི་གསོད་ཁྲག་སྟོར་གྱི་རྐྱེན་ངན་རིང་མིན་མཚམས་ཆོད་ཡོང་རེ་བྱེད་བཞིན་ཡོད་ཚུལ་བྲིས་ཡོད།ཉིན་གཉིས་རྗེས་པི་ཅིང་དུ་གླེང་བརྗོད་ཅིག་བཏོན་པའི་ནང༌།ཏཱ་ལའི་བླ་མའི་གླེང་བརྗོད་ཟེར་བ་དེ་ནི།ཡིག་ཆ་རྩིང་ཧྲལ་དང༌།བརྗོད་དོན་ཁྱ་འཁྱོར་ཅན།རྫུན་དང༌།བུ་གས་གང་བ་ཡིན་ཚུལ་དང༌།ཁོང་ཚོའི་བསམ་ཕྱོགས་ལྟར་ཕྲན་ལྷ་སའི་ལོག་སྤྱོད་པ་ཚོས་འཁྲིད་ལུགས།གོང་གི་གླེང་བརྗོད་ནི་ཕྲན་ནས་བརྗོད་པ་མིན་པར།བཙན་རྒྱལ་རིང་ལུགས་བཙན་འཛུལ་མཁན་ཚོའི་བསམ་ཚུལ་རྣམས་དེའི་ནང་བཏོན་འདུག་ཅེས་བཤད་འདུགསྐབས་དེར་རྒྱ་མིས་བཙན་རྒྱལ་རིང་ལུགས་པ་དང༌།རྒྱ་བསྐྱེད་རིང་ལུགས་པ་ཞེས་ཁོང་ཁྲོ་ཆེན་པོ་བྱེད་པའི་དུས་སྐབས་ཡིན།ཚིག་གིས་འཁོན་ནད་བཟོ་བ་སླ་ཞིང༌།བདེན་པར་ཆ་འཇོག་མ་བྱས་ན་དེ་དག་བདེན་འབྲེལ་ལྟ་བུར་མངོན་སྲིད།རྒྱ་གར་གཞུང་གི་གཏམ་བརྗོད་པ་ཞིག་ནས་དེ་སྐོར་ལན་འདེབས་གཟབ་ནན་བྱས་ཡོད་པ་རེད།རྒྱ་མིས་དོན་དང་མ་འབྲེལ་བའི་རྗོད་ཚིག་རྩུབ་མོའི་ལན་འདེབས་བྱེད་པར་བརྟེན་དེ་འདྲའི་གླེང་རྩོད་ནང་ངེད་རང་ཞུགས་འདོད་མེད་ཀྱང་རྒྱ་མིས་བདེན་རྫུན་གོ་ལྡོག་བརྗོད་པ་དེར་ཉིན་ཤས་རྗེས་ངོས་ནས་གསར་མཁན་ཚོར་གླེང་བརྗོད་གཉིས་པ་ཐུང་ངུ་ཞིག་བྱས་ཏེ་གླེང་བརྗོད་ཐོག་མ་དེ་དག་ངེད་རང་གིས་བརྗོད་པར་གསལ་བསྒྲགས་བྱས་པ་ཡིན།